Document ID: 32007D0588

ΑΠΌΦΑΣΗ ΤΗΣ ΕΠΙΤΡΟΠΉΣ
της 24ης Αυγούστου 2007
σχετικά με την τροποποίηση της απόφασης 2007/554/ΕΚ για τη λήψη ορισμένων μέτρων προστασίας από τον αφθώδη πυρετό στο Ηνωμένο Βασίλειο
[κοινοποιηθείσα υπό τον αριθμό Ε(2007) 4058]
(Κείμενο που παρουσιάζει ενδιαφέρον για τον ΕΟΧ)
(2007/588/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 89/662/ΕΟΚ του Συμβουλίου, της 11ης Δεκεμβρίου 1989, σχετικά με τους κτηνιατρικούς ελέγχους που εφαρμόζονται στο ενδοκοινοτικό εμπόριο με προοπτική την υλοποίηση της εσωτερικής αγοράς (1), και ιδίως το άρθρο 9 παράγραφος 4,
την οδηγία 90/425/ΕΟΚ του Συμβουλίου, της 26ης Ιουνίου 1990, σχετικά με τους κτηνιατρικούς και ζωοτεχνικούς ελέγχους που εφαρμόζονται στο ενδοκοινοτικό εμπόριο ορισμένων ζώντων ζώων και προϊόντων με προοπτική την υλοποίηση της εσωτερικής αγοράς (2), και ιδίως το άρθρο 10 παράγραφος 4,
Εκτιμώντας τα ακόλουθα:
(1)
Στο Ηνωμένο Βασίλειο εκδηλώθηκαν εστίες αφθώδους πυρετού.
(2)
Η κατάσταση σχετικά με τον αφθώδη πυρετό στο Ηνωμένο Βασίλειο ενδέχεται να θέσει σε κίνδυνο τις αγέλες άλλων κρατών μελών, ενόψει της εμπορίας ζώντων δίχηλων ζώων και της διάθεσης ορισμένων προϊόντων τους στην αγορά.
(3)
Δεδομένης της κατάστασης της νόσου στο Ηνωμένο Βασίλειο, εκδόθηκε η απόφαση 2007/554/ΕΚ της Επιτροπής (3) με σκοπό την ενίσχυση των μέτρων που έλαβε το Ηνωμένο Βασίλειο για την καταπολέμηση του αφθώδους πυρετού.
(4)
Ωστόσο, οι περιοχές στις οποίες επιβλήθηκαν περιορισμοί μπορούν πλέον να προσαρμοστούν, με βάση το αποτέλεσμα που έχουν, αφενός, η ανίχνευση πιθανών επαφών στις προσβληθείσες εκμεταλλεύσεις και, αφετέρου, οι εφαρμοζόμενοι έλεγχοι όσον αφορά τις μετακινήσεις ζώων και προϊόντων.
(5)
Τη συγκεκριμένη χρονική στιγμή, και με βάση τις πληροφορίες που παρέχονται από το Ηνωμένο Βασίλειο, οι περιοχές που παρατίθενται στα παραρτήματα I και II της απόφασης 2007/554/ΕΚ πρέπει να περιλαμβάνουν τις ζώνες προστασίας που δημιουργήθηκαν γύρω από τις επιβεβαιωμένες εστίες και την περιβάλλουσα ενοποιημένη ζώνη επιτήρησης στο Surrey, η οποία δημιουργήθηκε σύμφωνα με την οδηγία 2003/85/ΕΚ του Συμβουλίου, της 29ης Σεπτεμβρίου 2003, σχετικά με τη θέσπιση κοινοτικών μέτρων για την καταπολέμηση του αφθώδους πυρετού, την κατάργηση της οδηγίας 85/511/ΕΟΚ και των αποφάσεων 89/531/ΕΟΚ και 91/665/ΕΟΚ και με την τροποποίηση της οδηγίας 92/46/ΕΟΚ (4).
(6)
Λόγω της επιδημιολογικής κατάστασης και των αποτελεσματικών μέτρων ελέγχου που εφαρμόστηκαν στην περιοχή υψηλού κινδύνου, η προαναφερθείσα τροποποίηση καταργεί τη ζώνη ασφαλείας που είχε δημιουργηθεί μεταξύ της περιορισμένης περιοχής υψηλού κινδύνου και του τμήματος της επικράτειας του Ηνωμένου Βασιλείου που ήταν απαλλαγμένο από τη νόσο. Ωστόσο, απαιτείται από το τμήμα της Μεγάλης Βρετανίας που βρίσκεται εκτός της ζώνης επιτήρησης να εφαρμόζει την ίδια επιπλέον κτηνιατρική επίβλεψη και πιστοποίηση με εκείνη που ισχύει για τη Βόρεια Ιρλανδία από την έκδοση της απόφασης 2007/554/ΕΚ.
(7)
Επιπροσθέτως, θα πρέπει να καταργηθούν οι περιορισμοί στις μετακινήσεις ιπποειδών και η υποχρεωτική απολύμανση των ελαστικών των οχημάτων σε όλο το Ηνωμένο Βασίλειο.
(8)
Η κατάσταση θα επανεξεταστεί κατά τη συνεδρίαση της μόνιμης επιτροπής για την τροφική αλυσίδα και την υγεία των ζώων που είναι προγραμματισμένη για τις 11 Σεπτεμβρίου 2007 και τα μέτρα θα προσαρμοστούν, εφόσον κριθεί αναγκαίο.
(9)
Ως εκ τούτου, η απόφαση 2007/554/ΕΚ πρέπει να τροποποιηθεί αναλόγως.
(10)
Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Η απόφαση 2007/554/ΕΚ τροποποιείται ως εξής:
1)
Το άρθρο 10 παράγραφος 2 και το άρθρο 12 διαγράφονται.
2)
Στο άρθρο 17, η φράση «25 Αυγούστου 2007» αντικαθίσταται με τη φράση «15 Σεπτεμβρίου 2007».
3)
Τα παραρτήματα I και II αντικαθίστανται από το κείμενο του παραρτήματος της παρούσας απόφασης.
Άρθρο 2
Τα κράτη μέλη τροποποιούν τα μέτρα που διέπουν τις εμπορικές συναλλαγές έτσι ώστε να συμμορφώνονται τα μέτρα αυτά με την παρούσα απόφαση. Ενημερώνουν αμέσως την Επιτροπή σχετικά.
Άρθρο 3
Η παρούσα απόφαση απευθύνεται στα κράτη μέλη.
Βρυξέλλες, 24 Αυγούστου 2007.

Labels: 17
20
0
6
18